b'\n_START_ARTICLE_\nAhemen\n_START_SECTION_\nIme\n_START_PARAGRAPH_\nSodobno perzijsko ime \xd9\x87\xd8\xae\xd8\xa7\xd9\x85\xd9\x86\xd8\xb4, Ahemenes, gr\xc5\xa1ko \xe1\xbc\x88\xcf\x87\xce\xb1\xce\xb9\xce\xbc\xce\xad\xce\xbd\xce\xb7\xcf\x82, Achaim\xc3\xa9n\xc4\x93s in latinsko Achaemenes izhajajo iz staroperzijskega imena Hax\xc4\x81mani\xc5\xa1. Na trojezi\xc4\x8dnem Behistunskem napisu Dareja I. je njegovo ime elam\xc5\xa1\xc4\x8dini zapisano kot Ha-ak-ka-man-nu-i\xc5\xa1 in akad\xc5\xa1\xc4\x8dini kot A-\xe1\xb8\xaba-ma-ni-i\xc5\xa1-\xca\xbe. Staroperzijsko osebno ime izhaja iz izrazov hax\xc4\x81- (sanskrt sakha) \xe2\x80\x93 prijatelj in manah \xe2\x80\x93 mo\xc4\x8d razmi\xc5\xa1ljanja, kar bi lahko pomenilo imeti prijateljev um. Sodobne razlage izraz hax\xc4\x81- tolma\xc4\x8dijo kot privr\xc5\xbeenec.\n_START_SECTION_\nZgodovina\n_START_PARAGRAPH_\nBehistunski napis, napisan leta 490 pr. n. \xc5\xa1t., prikazuje Ahemena kot o\xc4\x8deta Teispa, prednika Kira II. Velikega in Dareja I. Herodotove zgodbe iz 5. stoletja pr. n. \xc5\xa1t. pripovedujejo v bistvu enako zgodbo, vendar zdru\xc5\xbeujejo dve vzporedni liniji potomcev \xc2\xbbTeispa, sina Ahemena\xc2\xab._NEWLINE_Razen kratkih omemb imena ni o njem nobenega podatka niti v doma\xc4\x8dih niti v zgodovinopisnih virih. Ahemen je mogo\xc4\x8de mitolo\xc5\xa1ki in ne zgodovinski prednik Ahemenidov. Anti\xc4\x8dni gr\xc5\xa1ki pisci so ohranili ve\xc4\x8d legend, povezanih z Ahemenom. Psevdo Platonov Prvi Alkibiad prikazuje Ahemena kot junaka, ustanovitelja Pers\xc3\xa1i (Perzije), na enak na\xc4\x8din kot so Grki sami sebe opisovali kot Herkulove potomce, in da sta Herkul in Ahemen sinova Zevsovega sina Perzeja. Domneva se, da so Ahemena poistovetili s Perzom, sinom Perzeja in Andromede, ki je v gr\xc5\xa1ki mitologiji prikazan kot prednik Perzijcev. Druga ina\xc4\x8dica zgodbe pravi, da je bil Ahemen sin Egeja. Klavdij Elian v De natura animalum pravi, da je Ahemena vzredil orel._NEWLINE_Mogo\xc4\x8de je tudi, da je Darejeva trditev na Behistunskem napisu, da je Ahemenov potomec, njegova izmi\xc5\xa1ljotina, s katero je upravi\xc4\x8deval polastitev prestola. Kir II. v podrobnem rodoslovju na Kirovem valju Ahemena sploh ne omenja. Prepri\xc4\x8danje, da je patronim hax\xc4\x81mani\xc5\xa1iya \xe2\x80\x93 iz [plemena] Ahemena na napisu v Pasargadu napisal Kir II., zdaj ne velja ve\xc4\x8d, ker je bil po njegovi smrti morda napisan na ukaz Dareja I. \xc4\x8ce je to res, je lahko Darej I. ustvaril tudi Ahemena, da bi legitimiral svojo dinasti\xc4\x8dno povezavo s Kirom Velikim. Darej bi z delitvijo Kirovih in svojih prednikov veliko pridobil, verjetno veliko ve\xc4\x8d kot s svojo kasnej\xc5\xa1o poroko s Kirovo h\xc4\x8derko Atoso._NEWLINE_Kakor koli \xc5\xbee, Ahemenidi od Dareja dalje so ustanovili svojo dinastijo. \xc4\x8ce je Ahemen resni\xc4\x8dno \xc5\xbeivel, bi lahko bil voj\xc5\xa1\xc4\x8dak-poglavar iz 7. stoletja pr. n. \xc5\xa1t., ki je vodil Perzijce ali perzijsko pleme kot vazal Medijskega cesarstva.'